Ibsen (slekt fra Stege)

Ibsen er en dansk–norsk slekt som stammer fra Stege på Møn. Dens mest kjente medlemmer er dramatikeren Henrik Ibsen, statsminister Sigurd Ibsen og filmregissør Tancred Ibsen. Slektens siste mann og Henrik Ibsens oldebarn, ambassadør Tancred Ibsen jr., døde i 2015; slekten har flere etterkommere gjennom kvinneledd, bl.a. i den danske adelsslekten Bille.

Historie
Stamfaren Rasmus Ibsen (1632–1703) var skipper fra Stege på Møn. Han var far til skipperen og kjøpmannen Peder Rasmussen Ibsen (død 1765), som flyttet til Norge og ble borger i Bergen. Peders sønn Henrik Ibsen (1726–1765) ble skipper i Bergen, men døde tidlig, og enken Wenche født Dishington ble gift på nytt med Jacob von der Lippe som ble sogneprest  i Solum ved Skien. Henrik Ibsen og Wenche Dishington var foreldre til skipper og kjøpmann i Skien Henrik Johan Ibsen (1765–1797) som var gift med Johanne Plesner. De var foreldre til kjøpmann i Skien Knud Ibsen.

Etter at Henrik Ibsen døde i et skipsforlis i 1797 ble enken Johanne gift med skipsfører Ole Paus og Knud Ibsen vokste opp på stefaren Ole Paus' gård Rising søndre. Fra morens andre ekteskap hadde Knud Ibsen ni halvsøsken, blant dem Henrik Johan Paus, Christian Cornelius Paus og Christopher Blom Paus. Knud Ibsen ble gift med stefarens niese Marichen Altenburg, datter av stefarens søster Hedevig Christine Paus og kjøpmann i Skien Johan Andreas Altenburg, og de hadde fem barn, blant dem dramatikeren Henrik Ibsen og søsteren Hedvig Ibsen gift Stousland. Av barna var det bare Henrik og Hedvig som fikk etterkommere.Ibsen i Store norske leksikon

Henrik Ibsen ble gift med Suzannah Thoresen, og var far til statsminister Sigurd Ibsen. Sigurd Ibsen var gift med Bergliot Bjørnson, datter av Bjørnstjerne Bjørnson, og var far til filmregissøren Tancred Ibsen, forfatteren Irene Ibsen gift Bille og Eleonora Ibsen. Tancred Ibsen var gift med skuespilleren Lillebil Krohn, og de var foreldre til ambassadør Tancred Ibsen jr. Irene Ibsen var gift med Josias Bille, av den danske adelsslekten Bille, og var mor til skuespilleren Joen Bille og mormor til skuespillerne Beate Bille og Peder Bille. Joen Bille utgav i 2014 familiekrøniken Villa Ibsen.

Hedvig Ibsen var gift med skipskaptein Jacob Stousland og har en rekke etterkommere, blant dem sønnen Carl Stousland, som var ordfører i Skien, konsul og stortingsrepresentant.

Navnet
Ibsen er et patronym som betyr «sønn av Ib»; Ib er en dansk variant av Jakob. Slekten har hatt Ibsen som fast slektsnavn, et såkalt «stivnet patronym», siden 1600-tallet, da borgerlige familier begynte å ta i bruk sine tidligere patronymer som faste slektsnavn. Ib er et forholdsvis vanlig dansk navn, og det er derfor mange andre personer og familier med samme navn, særlig i Danmark.

Galleri

 Slektstre 

Rasmus Ibsen (1632–1703), skipper fra Stege
Peder Rasmussen Ibsen (død 1765), skipper og kjøpmann, ble borger i Bergen
Jens Ibsen (1720–1804) g. Kierstine
Elisabeth Christine Ibsen (1759–1835) g. Niels Harbitz av Harbitz (slekt)
Henrik Ibsen (1726–1765), kjøpmann i Skien, gift med Wenche Dishington (1738–1780). Etter Ibsens død var Wenche gift med sogneprest Jacob von der Lippe (1732–1804) av slekten von der Lippe
Henrich Ibsen (1765–1797), skipper og kjøpmann i Skien, gift med Johanne Plesner (1770–1847). Henrich Ibsen døde på sjøen i 1797; Johanne ble i 1798 gift med Ole Paus og de fikk ni barn
Knud Ibsen (1797–1877), kjøpmann i Skien, gift med stefarens niese Marichen Altenburg (1799–1869), datter av kjøpmann Johan Andreas Altenburg og Hedevig Christine Paus
Henrik Ibsen (1828–1906), dramatiker, gift med Suzannah Thoresen (1836–1914)
Sigurd Ibsen (1859–1930), statsminister, gift med Bergliot Bjørnson (1869–1953), datter av Bjørnstjerne Bjørnson
Tancred Ibsen (1893–1978), filmregissør, gift med Lillebil Krohn (1899–1989)
Tancred Ibsen jr. (1921–2015), ambassadør, gift med Ellinor Brandstrup (født 1922)
Nora Ibsen (f. 1951), teaterprodusent, gift 1: Jarle Georg Bjørklund (f. 1945), historiker og illustratør, 2: Arild Kristian Thorsrud (f. 1948), løytnant og næringsdrivende
Irene Ibsen (1901–1985), forfatter, gift med Josias Bille
Joen Bille (f. 1944), skuespiller, gift med Bente Scavenius (f. 1945), kunsthistoriker og forfatter
Beate Bille (f. 1976), skuespiller
Peder Bille (f. 1983), skuespiller
Hedvig Ibsen (1831–1920), gift med Jacob Stousland (1828–1913), skipskaptein 
Carl Stousland (f. 1860), ordfører i Skien og stortingsrepresentant
Ole Paus Ibsen (1835–1917), sjømann og fyrvokter, gift med 1: Anne Marthe Boyesen (1832–1881), 2: Jenny Myhre (1836–1906), ingen etterkommere.

Referanser

Litteratur
 Johan Kielland Bergwitz, Henrik Ibsen i sin avstamning: norsk eller fremmed?, Gyldendal, 1916
 Norske Slægter 1915, s. 104–105
Joen Bille, Villa Ibsen – min mormors hus; en familiekrønike, 2014

Kategori:Norske slekter